VENDIM
Nr. 2, datë 22.1.2024

[bookmark: _GoBack]MBI FILLIMIN E PROCEDURËS PËR MIRATIMIN E METODOLOGJISË SË SHPËRNDARJES SË TË ARDHURAVE NGA KONGJESTIONI NDËRMJET SHQIPËRISË DHE KOSOVËS

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të pikës 3.5, të vendimit të Këshillit të Ministrave (VKM) nr. 519, datë 13.7.2016, “Për miratimin e modelit të tregut të energjisë elektrike”, të ndryshuar; të nenit 3, pika 8, të “Rregullores së kërkesave dhe procedurave për përcaktimin e Operatorit të Emëruar të Energjisë Elektrike (NEMO), si dhe rolet e përgjegjësitë e NEMO-s dhe Operatorit të Sistemit të Transmetimit të Energjisë në tregun e bashkuar”, miratuar me vendimin e Bordit të Entit Rregullator të Energjisë (ERE) nr. 40, datë 6.3.2020; të neneve 15 dhe 19, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe të “Marrëveshjes kornizë mbi bashkimin e tregjeve të energjisë elektrike të Shqipërisë dhe Kosovës” të datës 21.10.2021, nënshkruar nga Enti Rregullator i Energjisë i Shqipërisë (ERE), Zyra e Rregullatorit për Energji e Kosovës (ZRRE), Operatori i Sistemit të Transmetimit të Shqipërisë (OST) sh.a. dhe Operatori i Sistemit, Transmisionit dhe Tregut të Kosovës (KOSTT) sh.a.; Bordi i ERE-s, në mbledhjen e tij të datës 22.1.2024, pasi shqyrtoi relacionin me nr. 175 prot., datë 17.1.2024 të përgatitur nga Grupi i Punës, “Mbi fillimin e procedurës për miratimin e metodologjisë së shpërndarjes së të ardhurave nga kongjestioni ndërmjet Shqipërisë dhe Kosovës, dhe procedurave rezervë për bashkimin e tregut të energjisë elektrike të ditës në avancë Shqipëri–Kosovë”,
konstatoi se:
- Në zbatim të nenit 6.4, nënparagrafit “h”, të Marrëveshjes Kornizë, rregullatorët do të miratojnë, ndër të tjera, metodologjinë e shpërndarjes së të ardhurave nga kongjestionet, të propozuar nga NEMO, OST dhe KOSTT.
- Shoqëria OST sh.a., me shkresën nr. 6250 prot., datë 6.12.2023, protokolluar me tonën me nr. 2070/1 prot., datë 7.12.2023, ka paraqitur në ERE “Propozimin për miratimin e metodologjisë së shpërndarjes së të ardhurave nga kongjestioni ndërmjet Shqipërisë dhe Kosovës”.
- Kjo metodologji është hartuar në përputhje me ligjin nr. 43/2015, “Për sektorin e energjisë elektrike”, i ndryshuar, duke siguruar ndjekjen e procedurave transparente, jodiskriminuese, konkurruese, duke rritur integrimin e tregut vendas dhe sigurimin e furnizimit me energji elektrike.
- Kjo metodologji ka për qëllim të rregullojë mënyrën e shpërndarjes së të ardhurave nga kongjestioni për: I. zonat ofertuese të Shqipërisë dhe Kosovës dhe interkonektorët ndërmjet Shqipërisë dhe Kosovës ku mblidhen të ardhurat nga kongjestioni; II. të ardhurat nga kongjestioni që vijnë nga alokimi i kapaciteteve bazuar në qasjen e NTC së koordinuar; dhe III. të ardhurat nga kongjestioni që vijnë nga alokimi i kapaciteteve në harkun kohor të ditës në avancë.
- Metodologjia a shpërndarjes së të ardhurave nga kongjestioni ndërmjet Shqipërisë dhe Kosovës është miratuar ndërkohë nga Zyra e Rregullatorit për Energji e Republikës së Kosovës me vendimin e Bordit të ZRRE V_1767 _2023, datë 21 shtator 2023.
- Akti i hartuar është strukturuar në dy pjesë, ku në pjesën e parë të metodologjisë përcaktohen qëllimi dhe objekti, baza ligjore mbi të cilën është hartuar kjo metodologji, përkufizimet dhe interpretimet, si dhe procesi dhe llogaritja e të ardhurave nga kongjestioni. Në pjesën e dytë të metodologjisë përcaktohen parimet për ndarjen e të ardhurave nga kongjestioni, publikimi i të dhënave, zbatimi i metodologjisë dhe gjuha e përdorur në të.
- Metodologjia e Shpërndarjes së të Ardhurave nga Kongjestioni CID ka për qëllim të rregullojë mënyrën e shpërndarjes së të ardhurave nga kongjestioni për:
- Zonat ofertuese të Shqipërisë dhe Kosovës, dhe interkonektorët ndërmjet Shqipërisë dhe Kosovës ku mblidhen të ardhurat nga kongjestioni;
- Të ardhurat nga kongjestioni që vijnë nga alokimi i kapaciteteve bazuar në qasjen e NTC së koordinuar;
- Të ardhurat nga kongjestioni që vijnë nga alokimi i kapaciteteve në harkun kohor të ditës në avancë.
- Në këtë metodologji përcaktohen parimet për ndarjen e të ardhurave nga kongjestioni, ku OST dhe KOSTT, do të marrin pjesën e tyre të të ardhurave neto kufitare, bazuar në një koeficient të ndarjes 50% me 50%, duke i ngarkuar të publikojnë informacionin e kërkuar për transparencën e shpërndarjes së të ardhurave nga kongjestioni, për çdo fragment Njësi Kohore Tregu dhe së paku në baza mujore.
Për gjithë sa më sipër, Bordi i ERE-s

VENDOSI:

1. Fillimin e procedurës për miratimin e “Metodologjisë së shpërndarjes së të ardhurave nga kongjestioni ndërmjet Shqipërisë dhe Kosovës”.
2. Drejtoria e Tarifave dhe Çmimeve të njoftojë palët e interesit për vendimin e Bordit të ERE-s. 
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

